 የዜጐች ከቤት ንብረት መፈናቀል በአስቸኳይ እንዲቆም መኢአድ አሳሰበ
ከ20 ሺሕ በላይ ቤቶች ተገንብተው ለበርካታ ዓመታት ዜጐች ከኖሩባቸው በኋላ ልቀቁ ብሎ አፍራሽ ግብረ ኃይል በዚህ አስቸጋሪ ወቅት ትዕዛዝ መስጠቱ አግባብ አይደለም በማለት፣ ከሰሞኑ በተለያዩ የአዲስ አበባ ክፍላተ ከተሞች መንግሥት የወሰደውን ቤቶች የማፍረስ ዕርምጃ በፅኑ እንደሚቃወም የመላው ኢትዮጵያ አንድነት ድርጅት (መኢአድ) አስታወቀ፡፡ መኢአድ ይህን ያስታወቀው ሐምሌ 5 ቀን 2008 ዓ.ም. ቴዎድሮስ አደባባይ አካባቢ በሚገኘው ዋና ጽሕፈት ቤቱ፣ ‹‹ዜጐች ለረጅም ዓመታት የኖሩበት ቤት ፈርሶ ለጐዳና ተዳዳሪነት መጋለጣቸውን መኢአድ አጥብቆ ያወግዛል›› በማለት ባወጣው መግለጫው ነው፡፡ ‹‹እነዚህ ሁሉ ቤቶች ሲሠሩና ሰዎች ሲኖሩባቸው ቀደም ብለው መከላከል ሲገባ፣ ለዘመናት ከኖሩበት ቦታ ማፈናቀል ከአንድ የመንግሥት አካል የማይጠበቅ ከመሆኑም በላይ፣ በአካባቢው በቀበሌ ሥልጣን ላይ ያሉና የነበሩ ኃላፊዎች በጊዜ በሕጋዊ መንገድ ሥርዓት ባለማስያዝ ተጠያቂ መሆን አለባቸው፤›› በማለት መኢአድ በመግለጫው አስታውቋል፡፡ ለዓመታት ቤቶቹ ተሠርተው ነዋሪዎቹ በቀበሌ ተዋቅረው ከኖሩበት አካባቢ ቤቶቹ እንዲፈርሱ መደረጉ ቀርቶ፣ በሰላማዊ መንገድ መፈታት ነበረበት ብሎ እንደሚያምን መኢአድ በመግለጫው ገልጿል፡፡ መንግሥት እንደ መንግሥትነቱ ይህንን ያህል ቤቶች በሕገወጥ መንገድ ተሠርተው ባለቤቶች የውኃና የመብራት አገልግሎት እንዲያገኙ ካደረገ በኋላ፣ ችግሩን በሰላማዊ መንገድ መፍታት ይገባው ነበር ያለው መኢአድ፣ በተፈጠረው ችግር እጅግ ማዘኑን ገልጿል፡፡ መንግሥት የሕዝብ አስተዳደሪ እንደመሆኑ መጠን ለዜጐቹ ማሰብና ሁኔታውን ማመቻቸት ሲገባው፣ በማናለብኝነት የሚወስደውን ዕርምጃ ሊያቆም እንደሚገባው አሳስቧል፡፡ ‹‹ሥርዓቱ ላለፉት ሃያ አምስት ዓመታት በሥልጣን በቆየባቸው ጊዜያት በዜጐቹ መካከል ልዩነቶች ከመፍጠሩ ባሻገር በዘር ላይ የተመሠረተ ፖለቲካ ማራመድ አገራችንን ከማትወጣበት የችግር አዘቅት ውስጥ እየከተታት ይገኛል፤›› የሚለው የመኢአድ መግለጫ፣ ይህንንም ሒደት ቆም ብሎ እንዲመረምረውና የረዥም ጊዜ ችግር አስከታይ መሆኑን ተገንዝቦ አስቸኳይ መፍትሔ ይስጠው በማለት መንግሥትን አሳስቧል፡፡ ከዚህ በተጨማሪም ለጠፋው ሕይወትና ለወደመው ንብረት ምክንያት የሆኑ በመንግሥት ኃላፊነት ላይ የሚገኙ ባለሥልጣናት ለሕግ እንዲቀርቡ፣ ቤታቸው ፈርሶ ጐዳና ላይ የሚገኙ ዜጐች በአስቸኳይ ልብስ፣ ምግብ፣ መጠለያና ሌሎችም መሟላት ያለባቸውን ነገሮች እንዲሟሉ፣ እንዲሁም ለወደፊትም ቢሆን ከክፍለ አገር ቀበሌዎች ጀምሮ እስከ መሀል አገር አዲስ አበባ ድረስ የሕዝቡን ንብረት በማውደም ቤቱን በማፍረስ ከማተራመስና ኃላፊነት ከጐደለው አሠራር እንዲቆጠብ መኢአድ ለመንግሥት ጥሪውን አስተላልፏል፡፡